## Carlos Mazón anuncia que Xàtiva tindrà una oficina de desenvolupament turístic d’interior i millorarà les infraestructures sanitàries

*** El president ha visitat l’ajuntament de Xàtiva, el recinte firal i el circuit urbà on se celebra el Trofeu de Velocitat de motos
* Ha posat la Fira com a exemple de treballar en equip i realçar les nostres tradicions de manera extraordinària**

El president de la Generalitat, Carlos Mazón, ha declarat que “arriben bons temps” per a Xàtiva, perquè l’actual Consell hi invertirà en turisme, sanitat i infraestructures judicials.

En la seua visita a la Fira d’Agost ha assegurat que “Xàtiva ha d’eixir d’aquest punt mort de falta d’inversions” i ha anunciat la creació d’una oficina de desenvolupament turístic d’interior amb seu a Xàtiva, així com la millora dels serveis sanitaris.

“S’estan ultimant auditories tècniques amb estratègies d’eficàcia i de priorització de la salut i, a l’empara de la sanitat pública i amb tot el col·lectiu sanitari, posarem en marxa el gran pacte per la salut que necessita la comarca”, ha remarcat.

També ha indicat que en la llista de prioritats està la millora dels jutjats de Xàtiva pel que fa als drets de la dona i de tots els col·lectius que puguen patir violència.

El cap del Consell ha visitat el municipi de Xàtiva. Després de signar en el llibre d’honor de l’Ajuntament, ha recorregut el recinte firal i s’ha interessat per les casetes d’artesania i comerç local.

“A la Comunitat Valenciana sabem gaudir, treballar en equip i realçar les nostres tradicions de manera extraordinària i un dels exemples és la Fira de Xàtiva”, ha manifestat d’aquesta fira històrica comercial i cultural que fa que aquest municipi esdevinga un centre d’atenció el mes d’agost.

La Fira de Xàtiva és una de les més antigues de la Comunitat Valenciana i data des de 1250 per un privilegi concedit per Jaume I. L’origen que té de fira ramadera ha anat evolucionant a una fira que combina les parades comercials amb activitats culturals que omplin el municipi de concerts, exposicions d’art i entreteniment i no s’han d’oblidar els tradicionals concursos de tir i arrossegament i l’exhibició de cavalls de pura raça espanyola.

També coincideix en aquestes dates el Trofeu de Velocitat, una carrera de motocicletes l’eixida de la qual ha tingut l’oportunitat de donar el president de la Generalitat, en la categoria de 80 cc GP.

Fecha: 15/08/2023